หุ้นยุโรปปิดบวก หลังรัฐสภาเยอรมนีไฟเขียวเจรจาช่วยกรีซ
ตลาดหุ้นยุโรปปิดขยับขึ้นเมื่อคืนนี้ (17 ก.ค.) ขณะที่นักลงทุนคลายความวิตกเกี่ยวกับสถานการณ์หนี้กรีซ และหันมาให้ความสนใจกับการรายงานผลประกอบการ
18 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.06% ปิดวานนี้ (17 ก.ค.) ที่ 405.68 จุด, ดัชนี CAC-40 ตลาดหุ้นฝรั่งเศส บวกขึ้น 2.89 จุด หรือ 0.06% ปิดที่ 5,124.39 จุด, ดัชนี DAX ตลาดหุ้นเยอรมนี ลดลง 43.34 จุด หรือ 0.37% ปิดที่ 11,673.42 จุด และดัชนี FTSE 100 ตลาดหุ้นลอนดอน อ่อนแรงลง 21.37 จุด หรือ 0.31% ปิดที่ 6,775.08 จุด
ตลาดหุ้นยุโรปปิดในแดนบวก ท่ามกลางสัญญาณบ่งชี้ที่ว่าวิกฤตหนี้สินของกรีซกำลังใกล้จะสิ้นสุดลง โดยล่าสุด สภาผู้แทนราษฎรเยอรมนีลงคะแนนเสียงท่วมท้น 439-119 เสียงให้ความเห็นชอบที่จะให้มีการเริ่มเจรจาให้ความช่วยเหลือทางการเงินรอบที่ 3 กับกรีซ
ก่อนหน้านั้น นายกรัฐมนตรีอังเกล่า แมร์เคลของเยอรมนี วอนรัฐสภาเยอรมนีให้ลงมติเห็นชอบให้มีการเริ่มเจรจาให้ความช่วยเหลือทางการเงินต่อกรีซ โดยกล่าวเตือนว่าหากไม่มีการเจรจาดังกล่าวเกิดขึ้น ก็มีความเสี่ยงที่จะเกิดความปั่นป่วนวุ่นวาย
หุ้นอีริคสัน ทะยานขึ้น 3.4% หลังจากยอดขายในไตรมาส 2 สูงกว่าคาดการณ์ของนักวิเคราะห์ ส่วนหุ้นวอลโว พลิกกลับมาร่วงลง 6.3% หลังจากบริษัทเปิดเผยว่าตลาดรถยนต์ในสหรัฐอาจจะถึงจุดอิ่มตัว ขณะที่ยอดขายปรับตัวลง